## La Filmoteca Valenciana celebra el Dia del Cine Espanyol amb la presentació de dos llibres i la projecció de ‘Tristana’ i ‘Furtivos’

*** El 7 d’octubre, abans de projectar-se *Tristana*, es presentarà l’obra *Lola Gaos, la firmeza de una actriz*
* El llibre *Furtivos 50 años* serà presentat el 15 d’octubre, abans de l’exhibició de la pel·lícula en què està basada l’obra**

La Filmoteca Valenciana celebra el Dia del Cine Espanyol amb la projecció de dos clàssics: *Tristana* (1969), de Luis Buñuel, i *Furtivos* (1975) de José Luis Borau, i la presentació dels llibres *Lola Gaos, la firmeza de una actriz*, de Margarita Ibáñez, i *Furtivos 50 años*, de Carlos F. Heredero.

El dimarts 7 d’octubre, a les 20:00 hores, es projecta, en sessió única, *Tristana*, dirigida per Luis Buñuel. La tercera adaptació d’una obra de Benito Pérez Galdós que va realitzar Buñuel, després de *Nazarín* i *Viridiana* (sobre la novel·la *Halma*), va suposar el retorn per segona vegada del cineasta aragonés a Espanya i va ser l’última pel·lícula que va rodar en el nostre país.

Protagonitzada per Catherine Deneuve i Fernando Rey, acompanyats per Franco Nero i Lola Gaos, *Tristana* conta la història de Don Lope, un madur i ociós rendista que viu amb la seua criada Saturna. En quedar òrfena Tristana, el cavaller complix la promesa que va fer als seus pares. Es fa càrrec d’ella i l’acull a sa casa, a on no tarda a seduir-la i fer-la amant seua.

En la seua adaptació al cine Buñuel va fer alguns canvis respecte a la novel·la: va traslladar l’acció de Madrid a Toledo per a dotar la narració d’un aire més provincià, però també per qüestions de pressupost i perquè la ciutat li portava molts records de la seua època en la Residència d’Estudiants de Madrid.

Abans de la projecció, la historiadora Margarita Ibáñez presentarà el seu llibre *Lola Gaos, la firmeza de una actriz,* acompanyada per la tècnica de la Filmoteca Valenciana, Áurea Ortiz.

El llibre d’Ibáñez recompon la trajectòria biogràfica de l’actriu valenciana Lola Gaos (València,1921-Madrid, 1993) des de la seua arribada a Madrid a principis dels anys quaranta fins a la seua mort en 1993. Figura fonamental en la història del cine espanyol, Lola Gaos va ser molt coneguda pels seus papers en la televisió i en el cine, però hui és una actriu quasi oblidada per les noves generacions. El propòsit del llibre és donar a conéixer la vida i la trajectòria artística d’una intèrpret que va treballar a les ordes de grans directors espanyols, com Luis Buñuel, José Luis Borau, Jaime de Armiñán, Luis García Berlanga o Juan Antonio Bardem.

**50 aniversari de *Furtivos***

El dimecres 15 d’octubre, a les 20:00 hores, La Filmoteca projecta *Furtivos*, dirigida per José Luis Borau i escrita per Borau en col·laboració amb Manuel Gutiérrez Aragó. Guanyadora de la Concha d’Or en el Festival de Sant Sebastià de 1975, *Furtivos* és una de les pel·lícules fonamentals del cine de la transició i es podrà vore en una còpia restaurada i amb l’afegit d’un final alternatiu que finalment va ser descartat.

Ángel (Ovidi Montllor) viu amb la seua mare Martina (Lola Gaos), una dona dominant i impetuosa, en una cabanya en el bosc de Segòvia. La seua vida transcorre entre la caça de llops i la venda de carn i pells, fins que coneix Milagros (Alicia Sánchez), una jove que ha escapat d’un reformatori i manté una relació amb un delinqüent del poble. Fascinat per la jove, Ángel decidix ocultar-la a la seua casa, però prompte les tensions acumulades en la llar, marcades per la violència i la repressió, conduïxen a un desenllaç tràgic.

Abans de la projecció, el crític i historiador Carlos F. Heredero presentarà el seu llibre *Furtivos 50 años*, acompanyat pel cap de Programació de la Filmoteca Valenciana, José Antonio Hurtado. Editat per Cuadernos de Cine en col·laboració amb el Festival de Cine de Sant Sebastià, el llibre es publica amb motiu de la celebració del cinquanta aniversari de l’estrena de la pel·lícula.

**Dia del Cine Espanyol**

En 2021, el Ministeri de Cultura va acordar declarar el 6 d’octubre Dia del Cine Espanyol, com a homenatge a Luis García Berlanga en la celebració del seu centenari i per a reconéixer la història i la laboral cultural de la indústria cinematogràfica nacional i dels seus professionals. La Filmoteca Valenciana, així com la resta de filmoteques espanyoles i nombroses entitats culturals i cinematogràfiques es van sumar a esta celebració des d’eixa primera edició.

L’elecció de la data no va ser casual: el 6 d’octubre de 1951 Luis García Berlanga i Juan Antonio Bardem van finalitzar el rodatge de la seua òpera prima, *Esa pareja feliz*, que amb el temps es va convertir en símbol d’una de les més brillants generacions de cineastes i intèrprets espanyols.

Fecha: 06/10/2025